Šiaulių gidas

Arūno Bubnio „Holokaustas Lietuvos provincijoje 1941 m.“ knygos pristatymas
2021-11-04 18:00 (Europe/Helsinki) | „Laiptų galerija”
Lapkričio 4 d. 18 val. Šiaulių miesto kultūros centre „Laiptų galerija“ pristatoma hum. m. dr. Arūno Bubnio knyga „Holokaustas Lietuvos provincijoje 1941 m.“. Ši didelės apimties ir dokumentine medžiaga paremta studija prisideda prie suvokimo kokios apimties nusikaltimai vyko prieš 80 metų ir kad holokaustas didelė ne tik žydų, bet ir visų mūsų tragedija, kurios metu Lietuva neteko intelektinio, kultūrinio ir ekonominio potencialo, žuvo žmonių svajonės ir jų talentai.
Autorius koncentruotai atskleidžia įvairius holokausto istorijos Lietuvoje aspektus. Skelbiami straipsniai temomis suskirstyti į penkis skyrius: „Didieji Lietuvos getai“, „Holokaustas provincijoje“, „Lietuvių policija ir holokaustas“, „Žydų turtas ir kultūros vertybės“ ir „Žydų gelbėjimas“.
Dr. Arūnas Bubnys Lietuvos gyventojų genocido ir rezistencijos tyrimo centro Genocido ir rezistencijos tyrimo departamento direktorius, daugiausiai dirbantis lietuvių antinacinės rezistencijos 1941 – 1944 m., lenkų pogrindžio Lietuvoje Antrojo pasaulinio karo metais ir holokausto Lietuvoje temomis. Stažavosi Varšuvoje, Bremene, dirbo Koblenco ir Potsdamo archyvuose.
Dalyvaus knygos autorius Arūnas Bubnys, moderuos Tarptautinės fenomenalaus istorinio teisingumo komisijos narė Ingrida Vilkienė.

Laukiame Jūsų Lapkričio 4 d. 18 val.
Bilieto kaina 5 € ir 2,5 €
Įėjimas į renginius tik su Galimybių pasu.
tel. 841 200 643
el.p. toma.galerija@gmail.com

Spektaklis vaikams „Pasaka apie obuolius ir kitus Obelių gyventojus“
2021-11-05 11:00 - 12:00
Lapkričio 5 d. 11 val. Šiaulių kultūros centro Rėkyvos kultūros namuose laukia Naisių vasaros teatro spektaklis vaikams, tėvams ir jų draugams „Pasaka apie obuolius ir kitus Obelių gyventojus“ pagal V. V. Landsbergio knygą „Obuolių pasakos ir kriaušių“.
Šis muzikinis spektaklis per muziką ir judesį pasakoja apie obuoliukų gyvenimo džiaugsmus ir vargus bei sukuria įvairių personažų galeriją.
Keliaujantis po Lietuvą Naisių̨ vasaros teatras propaguoja lietuvių kultūrą̨ ir įgyvendina svarbią misiją – skleisti tautiškumą per lietuvių autorių bei dramaturgų kūrinius. Naisių vasaros teatras – unikalus reiškinys Lietuvos teatrų gausybėje. Tai – nekomercinis teatras, kurio spektakliai be bilietų. Naisių vasaros teatras neprašo mokėti už bilietą, o dovanoja šventę atėjusiems.
Režisierė – Vaida Kavaliauskaitė
Dailininkas – Dainius Šukys
Trukmė – 50 min.
Į spektaklį reikalinga išankstinė registracija ir galimybių pasas.
Visa XII respublikinio mėgėjų teatrų festivalio „Pulsas“ programa čia.

Kamerinis muzikinis spektaklis „Lietuviškų romansų vainikas“
2021-11-05 18:30
Šiaulių kultūros centro Rėkyvos kultūros namai (Energetikų g. 7)

Lapkričio 5 d. 18.30 val.

Emocijomis spindinti, jausmais žaižaruojanti atminties karūna žmonėms ir laikui, kuriame jie kūrė idealų tėvynės Lietuvos, jos žmonių, gamtovaizdžių, istorinių žygių paveikslą, iš kurio dabar, su nerimu žvelgdami į ateitį, semiamės vilties, tikėjimo ir meilės.
Žiūrovams skleidžiasi tarpukario Lietuvos Laikinosios sostinės meno salonų gyvenimo atspindžiai scenose apie meninės bohemos nuotykius, šėliones, nusivylimus, svajones. Legendinių asmenybių – Maironio, K. Binkio, J. Tumo–Vaižganto, J. Aisčio, B. Brazdžionio, V. Mačernio, S. Nėries – žinomi ir nežinomi – portretų štrichai ryškėja per amžininkų prisiminimus bei jų pačių gyvenimo geismo kupiną kūrybą.
Spektaklyje „keliaujama“ Lietuvos romanso keliu iš kaimo į miestą. O mieste į profesionalių kompozitorių kūrybą. Skamba ne tik Lietuvos romansų karaliaus A. Kačanausko kūriniai, bet ir J. Naujalio, J. Tallat-Kelpšos, A. Raudonikio, A. Bražinsko romansai. Žiūrovai turi džiaugsmą išgirsti svajingus B. Dvariono fortepijoninius kūrinius.

Režisūrinis sprendimas – romantiškas, vaidybinis, emocionalus, šelmiškas, žaismingas – atspindi madingo XX a. pirmoje pusėje muzikinio-literatūrinio meno salono atmosferą.
Žiūrovai turi galimybę pavakaroti A. Kačanausko namų salone, pasvajoti Maironio salone, pasiklausyti J. Naujalio dainų, apsilankyti Konrado kavinėje, nukeliauti drauge su K. Binkiu į Palangą, drauge su S. Nėrimi eiti per lūžtantį meilės ledą… Ir sustiprėti tikėjime, kad Grožis gali išgelbėti pasaulį.
Scenografija iš detalių fragmentiškai kuria meno salono įvaizdį.
Kostiumai – XX a. trečio ir ketvirto dešimtmečio stiliaus, madingi tiek Kaune, tiek Paryžiuje…
Virginija Kochanskytė – režisierė, aktorė
Edita Zizaitė – pianistė
Giedrė Zeicaitė – dainininkė
Trukmė – 60 min.
Įėjimas su kvietimais. Kvietimus galima pasiimti Šiaulių kultūros centro kasoje arba Šiaulių kultūros centro Rėkyvos kultūros namuose.
Į spektaklį reikalinga išankstinė registracija ir galimybių pasas.

Literatūrinė muzikinė drama „Rauda“
2021-11-06 14:00
Raseinių rajono kultūros centro mėgėjų teatro „Braižas“ literatūrinė muzikinė drama „Rauda“ pagal B. Pūkelevičiūtę.

Šiaulių kultūros centro Rėkyvos kultūros namai (Energetikų g. 7)

Lapkričio 6 d. 14 val.

Rauda (Lietuvos partizano apgarbstymas) – tai nacionalinis epas, pasakojantis apie tautos formavimosi metą ir apdainuojantis didvyrių žygius. Tai tarsi paminklas didvyrių motinoms, seserims bei sužadėtinėms, ilgus amžius kentėjusioms ir mėginusioms ginti savąjį kraštą nuo okupantų.
Istorinis pagrindas visiškai aiškus, tačiau ties kuriuo nors vienu momentu nesitelkiama, vaizduojamos besikartojančios situacijos, pareikalaujančios iš moters – motinos tvirtybės – ji gimdo sūnus žūčiai. Pirmoje dalyje vyrauja aliuzijos į svarbiuosius Lietuvos istorinius momentus, kai kraštui grėsė pavojus. Antrojoje primenami mirusiojo lūkesčiai bei svajonės. Išaukštinama sūnaus – brolio – mylimojo jėga bei grožis.
Spektaklis iškelia tiek vyro, tiek moters, atsidūrusių nelaimės akivaizdoje, jėgą. Pabaigoje skelbiama galimybė prisikelti kaip gamtos dėsnis. Didžioji Motina užtikrina žmonijos tęstinumą per nenutrūkstamą savo dukrų grandinę.
Režisierė – Jolanta Šimaitienė
Dailininkė – Renata Lauraitytė
Kompozitorius – Raimundas Tarvydas
Trukmė – 40 min.
Raseinių rajono kultūros centro mėgėjų teatras naujai susikūrė 1996 m. kultūros centre pradėjus dirbti teatro režisierei Jolantai Šimaitienei. Per tą laiką teatras sukūrė eilę spektaklių, muzikinių-literatūrinių kompozicijų, dalyvavo įvairiuose projektuose ir akcijose.
Nuo 2014 m. teatrui suteikta I meninio lygio kategorija. 2015 m. teatras buvo nominuotas Lietuvos liaudies kultūros centro apdovanojimui „Aukso paukštė“, šiais metais Raseinių rajono kultūros centro mėgėjų teatras „Braižas“ pelnė Lietuvos nacionalinio kultūros centro įsteigtą apdovanojimą „Aukso paukštė“, kaip geriausias 2020 m. mėgėjų teatras ir vadovė. Jau 25-erius metus teatras vadovaujasi credo: „Džiaukis tuo ką darai ir tą džiaugsmą dovanoki kitiems“.
Į spektaklį reikalinga išankstinė registracija ir galimybių pasas.

Tragedija „Medėja“
2021-11-06 17:00
Mažeikių rajono savivaldybės kultūros centro Juozo Vaičkaus skrajojamojo teatro spektaklis „Medėja“ pagal Ž. Anujį ir Euripidą.

Šiaulių kultūros centro Rėkyvos kultūros namai (Energetikų g. 7)

Lapkričio 6 d. 17 val.

Euripido tragedijoje ir Ž. Anujo pjesėje persipina išdavystė, pavydas, kerštas, vaikžudystė, raganavimas, prieštaringumas ir daugelis kitų blogio dedamųjų.
Su šiomis dienomis sieja savijauta svetimame krašte, vienišumas ir atskirtis bendruomenės užribio patyrimas ir iš to kylančios baimės bei priešiškumas.
Kita spektaklio plotmė – amžinas žmogaus likimo klausimas. Į daugelį klausimų apie gėrį, tiesą, laisvę nėra ir negali būti aiškių, vienareikšmių atsakymų. Kitaip vėl paskęstume fanatizme, į gyvenimo arena vėl išeitų galia, smurtas, visada atsisukantis prieš save – mitinė gyvatė, ryjanti savo uodegą.
Režisierius – Martynas Januška
Dailininkas – Aleksandras Novak
Kompozitorius – Saulius Petreikis
Trukmė – 75 min.
Skrajojamasis Juozo Vaičkaus teatras, oficialiai gyvavęs 1911–1914 m., Mažeikių kultūros centro direktorės Kristos Kinčienės ir mokytojo eksperto Martyno Januškos iniciatyva atgimė Mažeikiuose beveik po 100 metų. 2010-aisiais suvaidintas pirmasis J. Vaičkaus pastatytas spektaklis pagal Žemaitės ir Gabrielės Petkevičaitės-Bitės komediją „Velnias spąstuose“ (rež. M. Januška).
Atgimusiam teatrui suteikta mėgėjų meno kolektyvų I kategorija.
Į spektaklį reikalinga išankstinė registracija ir galimybių pasas.
Visa XII respublikinio mėgėjų teatrų festivalio „Pulsas“ programa čia.

Renginys nemokamas

Spektaklis "Remyga"
2021-11-06 18:00 - 18:30 | Šiaulių dramos teatras
Rimantas Kmita
REMYGA

Režisierius – Oskaras Koršunovas
Režisieriaus asistentas – Jokūbas Brazys
Scenografė – Irina Komissarova
Kostiumų dailininkės – Justina Ignatavičienė, Greta Milevičiūtė
Šviesų dailininkas – Darius Malinauskas
Video menininkas – Ignas Juzokas
Muzika – Paulius Ignatavičius, Gintas Gascevičius, Severinas Norgaila, Eligijus Žilinskas, Paulius Trijonis, Lukas Malinauskas

Spektaklis „Remyga“ nuo pirminio sumanymo iki galutinio realizavimo yra susijęs su Šiauliais. Specialiai šiam spektakliui pjesę rašęs bestselerio „Pietinia kronikas“ autorius Rimantas Kmita pateikia fantasmagorišką istorijos versiją, nuaustą iš tikrų faktų ir fikcijos. Pjesėje kalbama apie miestą ir jo žmones, apie tikrus įvykius ir mitus, apie tuos, kuriems miestas tapo jų likimu. „Remyga“ grąžina žiūrovus į pirmuosius Nepriklausomybės metus. Su kokiais (ne)matomais priešais tuomet kovojome? Kuo mes buvome ir kuo tapome?
Pjesės veiksmas vyksta prieštaringais 1988-1992 metais Šiauliuose. Daugelis dar gerai prisimename šį sudėtingą pokyčių laiką, kai su nepriklausomybės idealizmu grūmėsi tamsiosios senųjų struktūrų jėgos. Tarp šių dviejų jėgų blaškosi ir pagrindinis pjesės herojus – Remyga. Atitarnavęs sovietinėje armijoje Afganistane, Remyga grįžta į gimtuosius Šiaulius. Jis norėtų gyventi kaip „visi normalūs žmonės“ – būti mylimu vyru, geru tėvu, pareigingu darbuotoju. Tačiau praeities šešėliai ir aplink tvyrantis chaosas vis tirštėja, o tamsiosios jėgos įgauna vis didesnių galių. Kaip tokioje chaotiškoje visuomenėje nubrėžti ribą tarp gėrio ir blogio? Kaip išlikti sąžiningu prieš save ir kitus? Kaip suvaldyti savo vidinius demonus? Kokia yra nepriklausomybės – politinės ir asmeninės – kaina?
Spektaklio kūrėjai suplakė sunkiai nusakomo žanro kokteilį iš dokumentinės medžiagos, kasdienybės autentikos, psichodelinės mistikos ir gyvo roko muzikos. Režisierius Oskaras Koršunovas „Remygoje“ įžvelgia anuometinį visos Lietuvos veidą: „tai, kas tuomet vyko Šiauliuose, vyko ir visoje Lietuvoje“.
Premjera – 2020 m. spalio 22 d.

Nuotraukos autorius – Juozas Bindokas.

Džiazo orkestro „Romuva“ 10-mečio koncertas
2021-11-07 15:00 - 17:00 | Šiaulių kultūros centras
Šiaulių „Romuvos“ gimnazijos džiazo orkestras „Romuva“ šiemet švenčiantis 10-ąjį kūrybinės veiklos jubiliejų savo klausytojams, draugams, bičiuliams, kolegoms ir visiems muzikos mylėtojams dovanoja ypatingą jubiliejinį koncertą.
Šis orkestro koncertas – tikra muzikos bei džiazo šventė tiek patiems atlikėjams, tiek labai išsiilgtiems žiūrovams. Po ilgą laiką trukusio kultūrinio sąstingio sugrįžimas į didžiąją sceną gyvam pasirodymui suteikia daug džiaugsmo, tačiau priverčia rūpestingai ruoštis ypatingam pasirodymui. Galingas instrumentų skambesys ir kruopščiai orkestro vadovo Romualdo Žukausko atrinkta programa visiems atvirame koncerte sujungs muzikantų bei klausytojų širdis, paskatins užmiršti kasdienius rūpesčius ir leis įsijausti į didingos muzikos sūkurį.
Koncerte nuskambės tiek visame pasaulyje gerai žinomi džiazo klasikos šedevrai, tiek šiuolaikinės džiazo kompozicijos, kurios leis pasinerti į svaigulingą funk’o, svingo ir bliuzo pasaulį. Glenn Miller, Stevie Wonder, Gordon Goodwin, Clifford Brown ir kitų kompozitorių kūriniai, kuriuos papildys ir orkestro solistai, nepaliks abejingų ir tikime, jog kiekvienas klausytojas išgirs tai, dėl ko ir gyvuoja nuostabi džiazo muzika.
Tiek ir dar daugiau muzikinių siurprizų šiame koncerte – lauksime atvykstant!
Orkestro vadovas ir dirigentas Romualdas Žukauskas.
Renginio vedėjai – Raimonda Sližienė ir Lukas Aluzas
Koncertas visai šeimai, įėjimas nemokamas.
Galimybių pasas yra privalomas!

Renginys nemokamas

Bardai LT: Susitikimas su aktoriais K. Kazlauskaite ir S. Bareikiu
2021-11-07 18:00 | Šiaulių dramos teatras
2021 m. lapkričio 7 d. 18 val. į Valstybinį Šiaulių dramos teatrą kvies žinomi teatro ir kino aktoriai – Kristina Kazlauskaitė ir Saulius Bareikis. Neeiliniame susitikime, pavadintame „Dainos, eilės, prisiminimai iš teatro gyvenimo“, tikėtina, tilps ir dar daugiau temų, žinant abiejų aktorių humoro jausmą ir pomėgį improvizuoti.
Žavi, talentinga, šmaikšti, itin publikos pasiilgta ir mylima aktorė Kristina Kazlauskaitė pasidalins savo spalvingo ir turiningo gyvenimo momentais, prisiminimais iš kino, teatro ir televizijos gyvenimo, paskaitys labiausiai mėgstamą poeziją ir paatviraus apie kasdienybės džiaugsmus bei rūpesčius.
Daugelio mėgstamas ne tik už vaidmenis teatre ar kine, bet ir ilgametę muzikinę veiklą su grupe „Aktorių trio“ Saulius Bareikis atsiskleis ir kaip puikus istorijų pasakotojas. Vaizdingai ir įtaigiai perteikiamos jos virsta tarsi mažais monospektakliais. Žinomas bardas nenutols ir nuo muzikos, kurią kuria nuo jaunystės, ir atliks publikai savo lyriškas balades.
Nepraleisti šio išskirtinio renginio ir pasisemti gerų emocijų kviečia geros muzikos ekspertai „Bardai LT”.

Komedija „Tobuli melagiai”
2021-11-08 18:00 | Šiaulių kultūros centras
Lapkričio 8 dieną Domino teatras atvyksta į Šiaulius su viena populiariausių komedijų – „Tobuli melagiai“!
Kviečiame jus pasimėgauti istorija, kuria žavisi milijonai žmonių visame pasaulyje.
Filmas „Tobuli melagiai“ jau įtrauktas į Gineso rekordų knygą kaip dažniausiai adaptuotas filmas kino istorijoje.
Bilietus galite įsigyti: www.dominoteatras.lt

Susitikimas su knyga „Jehudit. Pasaulis galėtų būti toks gražus“
2021-11-10 15:00 - 17:00 | „Laiptų galerija”
Susitikimas su knyga „Jehudit. Pasaulis galėtų būti toks gražus“ Lapkričio 10 d. 15 val. Šiaulių miesto kultūros centre „Laiptų galerija“. Renginyje dalyvauja knygos autorė Aneta Anra ir Oskaro Koršunovo teatro aktorius Darius Gumauskas. Knyga jau pristatyta Nacionalinėje Martyno Mažvydo bibliotekoje, Vilniaus Žemynos gimnazijoje, numatomas pristatymas Frankfruto knygų mugėje.
Humanitarinių mokslų dr. Lara Lempertienė: „ Tai knyga apie Holokaustą, tačiau ji neprimena kitų, parašytų šia tema. Tai nėra faktų ir tikslių istorinių duomenų sąvadas. […] ši knyga – ne tik apie praeities, bet ir šios dienos meilę ir skausmą.“
Vilniaus politikos analizės instituto Medijų ir demokratijos programos vadovas, publicistas, žurnalistas, politikos apžvalgininkas Donatas Puslys sako: „Tai pasakojimas apie kartų ribas peržengiančią draugystę, gyvenimo meilę, gebėjimą džiaugtis mažais ir dideliais malonumais. Tai stiprus liudijimas moters, kuri neleido praeičiai paversti jos savo įkaite ir kurios atsiminimuose šiandien negirdime pykčio, neapykantos, keršto troškimo, – jos žodžiai spinduliuoja tik meilę kaip pastangą išsaugoti brangių žmonių atminimą. Įsiklausykime.“
Į pristatymą ypatingai kviečiami vyresniųjų klasių moksleiviai, istorijos, lietuvių kalbos mokytojai, kaip į istorijos – literatūros pamoką „kitaip“. O visus kitus, kaip į vilties gyvenimo pamoką.
Laukiame Jūsų Lapkričio 10 d. 15 val.
Bilieto kaina 5 € ir 2,5 €
Įėjimas į renginius tik su Galimybių pasu.
tel. 841 200 643
el.p. toma.galerija@gmail.com

Meno Alchemija: NEIŠMOKTOS PAMOKOS
2021-11-10 18:30 | Šiaulių dramos teatras
Pjesės autorius ir režisierius – Aleksandr Špilevoj
Garso režisierius – Darius Jurašius
Šviesų dailininkas – Povilas Apulis
Scenografija ir kostiumai – Rūta Lendraitytė Utalla
Muzikos kompozicija ir atlikimas – Colours of Bubbles
Vaidina: Greta Grinevičiūtė, Paulius Markevičius, Greta Petrovskytė, Aleksandr Špilevoj

„Neišmoktos pamokos” – tai spektaklis-koncertas, kurio pagrindu tapo įkvepianti Aleksandr Špilevoj pjesė, kuriai naujų, ypač ryškių spalvų ir akcentų suteikia teatro ir indie rock muzikos sintezė.
Keturi aktoriai, penki muzikantai ir dvylika muzikinių – tekstinių kompozicijų, susijungiančių į vieną istoriją, skatinančią atlikėjus ir žiūrovus pradėti iš naujo mokytis dalykų, kurių mūsų kažkodėl nemokė mokykloje – ten, kur mes ir turėjome būti ruošiami gyvenimui, kur mes turėjome mokytis esminių dalykų, kur kas svarbesnių nei trigonometrijos lygčių sprendimas, trumpų ir ilgų distancijų bėgimas, istorinių datų kalimas… Bet „Neišmoktų pamokų” veikėjai nepaskęsta kaltinimuose mokyklai ar juos mokiusiai kartai. Įstrigę nesibaigiančiame lėkime, savo ambicijose, baimėse, savęs nepriėmime, senuose juos stabdančiuose įsitikinimuose, spektaklio herojai savo paieškose trumpam sugrįžta į aštuntą klasę, kuri jiems primena apie tai, kokias dideles spragas jie turi savęs ir savo pasaulio pažinime.
„Kviečiame žiūrovus į bendravimą su mumis, su muzika, su tekstais, su savimi. Labai norėjome sukurti spektaklį, kuris būtų įdomus ne tik prisiekusiems teatralams, bet ir tiems, kas teatre apsilanko dar rečiau nei bažnyčioje. Ir esu tikras, kad mums tai puikiai pavyko. Taip, tai pats tikriausias šiuolaikinis teatras, bet tuo pačiu tai ir tikras gyvo garso koncertas. Todėl mes ne mokysime, bet mėgausimės šiuo muzikiniu vyksmu kartu su jumis. Ir galbūt tai pažadins mūsų ir jūsų norą išmokti ir pažinti šiek tiek daugiau to, ko nesimokėme iki šiol?” – pjesės autorius ir spektaklio režisierius Aleksandr Špilevoj.

Kauno šokio teatras "Aura": DEGINANTI TRINTIS
2021-11-11 18:30 | Šiaulių dramos teatras
„Deginanti trintis“ – tai paralelinis mūsų pasaulio atspindys, kuriame laikas pailgėja ir peržengia įprastas ribas. Jame gyvena „Deginančios trinties“ būtybės – „šunyčiai“ ir „trynėjai“, kurios geba formuoti figūras pasitelkdamos savo neįprastus kūnus. Kaip ir mes, šios būtybės apsėstos noru turėti kuo daugiau ir varžosi niekada nesibaigiančioje kovoje dėl teritorijos.

APIE CHOREOGRAFĄ

Brandon Lagaert, gimęs 1992 metais Belgijoje, mokėsi aktorystės meno gimtajame Ghent mieste ir 2012 m. įstojo į Karališkąją Antverpo konservatorijoją, šiuolaikinio šokio pedagogikos studijas. Po vienerių metų Brandon’ą priemė šokio trupė „Peeping Tom“, kurioje sėkmingai dirba iki šiol. Šiuo metu jis taip pat yra „Moeder and Kind“ kolektyvo dalis.
Brandon aktyviai bendradarbiauja su įvairaus profilio menininkais, pavyzdžiui, eksperimentuoja su kino menu Strasbūro teatre L’école de Théâtre Physique. Šokėjas-choreografas nuolatos gilina žinias ir įgūdžius įvairiose srityse įskaitant teatrą, šokį, kino meną, režisūrą ir ne tik, stengdamasis būti visapusišku menininku. Šis procesas susikūręs po pavadinimu „Kaiho“.
Po kūrinio „Vader“, kuriuo šokėjas-choreografas ir pradėjo savo karjerą „Peeping Tom“ trupėje, Brandon sukūrė spektaklį „Subdued“ iš dalies likusios nepanaudotos medžiagos. Už šį spektaklį jis buvo apdovanotas „Išskirtinio atlikimo” apdovanojimu Kopenhagos tarptautiniame choreografijos konkurse.
2016 m. Brandon Lagaert gavo „BILL Award“ apdovanojimą jauniems ir būsimiems Belgijos menininkams kategorijoje „Vizualieji menai“.

Plačiau: https://aura.lt/portfolio/deginanti-trintis/

Kauno miesto kamerinis teatras: SUPERHEROJAI
2021-11-12 18:30 | Šiaulių dramos teatras
Režisierė: Loreta VASKOVA
Dramaturgė: Gabrielė LABANAUSKAITĖ
Kompozitorius: Dominykas DIGIMAS
Choreografė: Indrė PUIŠYTĖ ŠIDLAUSKIENĖ
Scenografija: Emilija VIŠINSKAITĖ
Kostiumų dizainas: Žaneta ČERNĖ (Mados butas)
Šviesų dailininkas: Tomas ZINKUS

Tikrų paauglių tikros istorijos tikriems paaugliams
Ar superherojais gimstama ar tampama? Kaip būti herojumi sau pačiam? Kokiais autoritetais sekti? Kaip tapti geresne savo paties ar pačios versija? Kaip išgyventi patyčias? Kas yra draugystė ir meilė? Kaip nebijoti svajoti ir visada išlikti savimi? Šiuos ir kitus klausimus kelia spektaklis „Superherojai“.
Spektaklis sukurtas pagal tikras istorijas. Dramaturgė Gabrielė Labanauskaitė ir režisierė Loreta Vaskova bendravo su 15-18 m. jaunuoliais ir jaunuolėmis iš skirtingų Lietuvos miestų ir miestelių – nuo sėdinčių bibliotekoje iki esančių įkalinimo įstaigose – ir sukūrė personažus, kurie prabilo apie tai, kas aktualu paaugliams. Nė viena istorija nėra vienoda, kadangi visi esame skirtingi. Spektaklis neketina teisti, moralizuoti ar mokyti, kas yra teisinga ar neteisinga. Kūrėjai nori atverti langą į kitokią realybę, kurioje galbūt pamatysime patys save ir lengviau suprasime kitus.
PREMJERA – 2020 m. sausio 5, 14 d., vasario 13 d.

Spektaklio traileris: https://www.youtube.com/watch?v=dVwV8zC9FXM&feature=emb_title

Juozas Erlickas "Mėlynoj stotelėj"
2021-11-12 19:00 | Šiaulių arena
Žmonės sujudę: ar gali būti, kad koncertuose jau draudžiama ne tik miegot, bet ir žiovaut? Ar tiesa, kad žiūrovų skaičius mažinamas, o paskui – dar?
O svarbiausia – nejaugi koncerto metu reiks klausytis?
Deja, tokios pataisos jau parengtos. Gyvenam stiprėjančio Draudos spaudimo laikais. Bet Juozas visados priešinosi prievartai. Todėl ir ši programa – laisvoji. Norim – slenkam į koncertą. O nenorim – namie sėdim.
Aprangos stilius – laisvas. Vyrams nebūtini juodi kostiumai, o moterims nereikia suknelių. Darbiečiai gali būt su konbinezonais, o valstiečiai – su šakėm.
Salėj elgiamės irgi laisvai. Kalbam su telefonu ar su kaimynu… Juozas juk scenoj irgi kalbės. Vienam mat galima, o kitiems – ne?
Aišku, per koncertą galima dainuot. Tik jokių „O dabar visi kartu!“ Kiekvienas dainuoja, kas jam patinka.
Taip pat galima valgyti, gerti, rūkyti… Elgiamės kaip namie, nebent kas imtų rėkt.
Bet kas ten rėks… Juozas yra sakęs: „Viskas gerai, išskyrus kapojimą kirviu.“ Ir jokių „Pakartot!..“ Išsimiegokit darbe. Žiūrovų skaičius neribojamas, nors Juozas ne sykį patylom guodėsi: „Kodėl aš turiu aptarnauti dvigubai daugiau žiūrovų nei kiti?“ Vis dėlto, kalbėdamas per „ATM info“, žadėjo Lygių teisių komisijai nesiskųst. „Matyt, jau tokia mano karma,“ – liūdnai atsiduso Maestro.
Natūrali koncerto trukmė – iki galo. Bet laisvoji programa lengvai gali virsti trumpąja. Tai Jūsų valioj:
– Čiuožk, Juozai!..
Aišku, laisvė ne tik žiūrovams, bet ir artistams! Todėl nieko negalim pasakyt apie programos turinį. Kaip jie norės, taip ir padarys.
Vadinas, jeigu Juozas pradės dainuoti iš ryto, vakare gali ir nepasirodyti. Ar tai reiškia, kad koncertas neįvyks? Anaiptol! Juk žmonės taip retai besusitinka. Tai suėję patys ir pašoks, padainuos… Be pašalinės akies. Visi bus laimingi ir dėkos už suteiktą progą.
Taigi šiais visuotinių draudimų ir suvaržymų laikais „Laisvoji programa“ teiks atgaivą kiekvieno sielai.
Ir dar… SIURPRIZAS! Juozas įrašė naują CD „Mėlynoj stotelėj“ kurį pristatys susitikimo metu.

Prieškalėdinė mugė ,,Stilius ir skonis“
2021-11-13 10:00 - 17:00 | Šiaulių arena
Mes gyvename nenuspėjamais pandemijos laikais ir sunku suplanuoti iki kada galėsime apsipirkti Kalėdoms. Todėl, jūsų patogiam ir lengvam apsipirkimui rengiame prieškalėdinę mugę lapkričio 13 dieną Šiaulių arenoje.
Laukiame jūsų mugėje ,,Stilius ir skonis“ kur rasite Lietuvos dizainerių drabužių, papuošalų ir kitų vienetinių aksesuarų, bei suvenyrų iš medžio ir keramikos, kurie netik papuoš jus ir jūsų namus bet ir bus puiki dovana jūsų artimiesiems . O gurmanai ras įvairių skanėstų savo stalui.
Įėjimas į mugę nemokamas. Renginys vyks nuo 10:00 val. iki 17:00 val.
Mugėje bus reikalingas galimybių pasas.
Mugėje bus filmuojama ir fotografuojama.

Liaudiškas vaidinimas „Piršliai“
2021-11-13 14:00 - 17:00
Šeduvos kultūros ir amatų centro mėgėjų teatro „Škac“ liaudiškas vaidinimas „Piršliai“ pagal J. Mackonį.

Šiaulių kultūros centro Rėkyvos kultūros namai (Energetikų g. 7)

Lapkričio 13 d. 14 val.

Pabaigtuvės, stiprus ūkininkas ruošiasi šventei, parapijos pletkininkė Barborytė visokiais būdais bando pasipiršti Barnabui, sukuriama intriga apie Rūtelės meilę agronomui, tačiau Rūtelė myli kitą – Arūną… Netikėtos piršlybos – karnavalas viską sustato į savo vietas.
Vadovė ir režisierė – Izolina Staniulienė
Dailininkas – Erichas Burbulis
Trukmė – 45 min.
Mėgėjų teatras kuria nuo 2014 m. Pastatyti 5 spektakliai: „Operacija VAM“, „Dievo bausmė“, „Gyvenimas nestovi vietoj“, „Leiskit į Tėvynę“, „Piršliai“.
Į spektaklį reikalinga išankstinė registracija ir galimybių pasas.
Visa XII respublikinio mėgėjų teatrų festivalio „Pulsas“ programa čia.

Renginys nemokamas

Folkloro šventė „Atvažiuoja žolynai“
2021-11-13 16:00 - 17:00 | Šiaulių kultūros centras
Lapkričio 13 d. 16 val. Šiaulių kultūros centro didžiojoje koncertų salėje vyks jau dvyliktą kartą organizuojama folkloro šventė „Atvažiuoja žolynai“. Šiais metais šventė skirta folkloro ansamblio „Salduvė“ kūrybinės veiklos 35-erių metų sukakčiai paminėti.
Organizatorius – Šiaulių miesto kultūros centras „Laiptų galerija“ ir folkloro ansamblis „Salduvė“.

Šiaulių kultūros centro Didžioji koncertų salė (Aušros al. 31)

Lapkričio 13 d. 16 val.

Renginio tikslas – skatinti ir ugdyti domėjimąsi Šiaulių krašto folkloru, supažindinti klausytojus su skirtingų Lietuvos etnografinių regionų savitumu: dainomis, šokiais, instrumentine muzika, tautiniais kostiumais, bei skatinti bendradarbiavimą tarp folkloro ansamblių.
Šventę šiauliečiams dovanos virš 100 folkloro atlikėjų iš įvairių Lietuvos etnografinių regionų.
Šiais metais šventėje dalyvaus folkloro ansambliai, „Aukso paukštės“ laureatai:
Šiaulių miesto kultūros centro „Laiptų galerija“ folkloro ansamblis „Salduvė“ (vad. Darius Daknys),
Palangos kultūros ir jaunimo centro folkloro ansamblis „Mėguva“ (vad. Zita Baniulytė, Diana Šeduikienė),
Kaišiadorių kultūros centro folkloro ansamblis „Verpeta“ (vad. Valerija Jankauskienė),
Rokiškio kultūros centro folkloro ansamblis „Gastauta“ (vad. Nida Lungienė),
Birštono kultūros centro folkloro ansamblis „Raskila“ (vad. Roma Ruočkienė).
Tad visus, visus, kas norit trankių šokių pažiūrėt, linksmų muzikėlių, skambių dainelių, tarmiškų žodelių paklausyt, bočių ir prabočių tradicijas išmanyt, kviečiame į 12-ąją folkloro šventę „Atvažiuoja žolynai“.
Įėjimas tik su galimybių pasu.
Projektą finansuoja Lietuvos kultūros taryba, Šiaulių miesto savivaldybė
Organizatorius Šiaulių miesto kultūros centras „Laiptų galerija“

Renginys nemokamas

Žilvinas Žvagulis. 55. Jubiliejinis koncertas
2021-11-13 19:00
Tai mažas jubiliejus ar didelis?
Jis senas ar jaunas?
Atsakymas vienas – Jis tiesiog dideliais žingsniais žengia į brandų amžių. Jau 35 metai scenoje. Vieni jį dievina, kiti nekenčia, bet visi žino, kad per savo koncertus jis visus pakelia ant blakstienų.
Jau šiais metais Žilvinas visus triukšmingai linksmins geriausiais hitais ir naujausiais kūriniais, kuriems skiriamas ypatingas dėmesys. Paskutiniu metu daug laiko Ispanijoje ir Anglijoje praleidžiantis atlikėjas, savo naujausias dainas įrašinės būtent šiose šalyse!
Žinoma, su Žilvinu kartu švęs ir scenoje pasirodys daugybė svečių. Nes, koks gi balius be kompanijos?! Tiesa, svečių sąrašą atlikėjas žada atskleisti ne iš karto, tačiau vieno dalyko nutylėti jis negali… Koncertuose didžiausiose Lietuvos arenose Žilvinas pirmą kartą scenoje pasirodys ir dainuos su savo meile, anūke Barbora!
O 150 minučių gyvo garso koncerte ypatingai gerą nuotaiką pažada ir „Stand-up“ žvaigždės – Džilda ir Orestas Vaigauskai, masė muzikantų, daug šokėjų, žodžiu… šis gimtadienis bus tikras festivalis!
Taigi, nepraleiskite pačio geriausio metų „tūso“ ir bilietus įsigykite jau dabar, nes
Pagrindinė renginio informacija
Renginio trukmė: 2 val. 30 min.
Pertrauka: viena
Nemokamai: Iki 6 metų (imtinai), pateikiant amžių įrodantį dokumentą, neužimant papildomos vietos
Nuolaida: Senjorams (su pažymėjimu) -10%
Neįgaliesiems: Judantiems vežimėlio pagalba ir jį lydinčiam asmeniui – pigiausia bilieto kaina
Organizatorius: VŠĮ „Įpilk vandens”

Šokių vakaras. Groja grupė „Dainai“
2021-11-14 17:00 | Šiaulių kultūros centras
Lapkričio 14 d. 17 val. Šiaulių kultūros centro pramogų salėje „Maksas“ (Aušros al. 31) šokių vakaro metu gros ir linksmintis kvies grupė „Dainai“.
Renginio metu būtina laikytis Lietuvos Respublikos Vyriausybės nustatytų saugumo reikalavimų.
Dėmesio! Į šokių vakarą žmonės bus įleidžiami tik su galimybių pasu, COVID-19 persirgimo pažymėjimu arba skiepo pažymėjimu.
Asmenys, apsvaigę nuo alkoholinių gėrimų ar kitų psichotropinių medžiagų, į renginį nebus įleidžiami.
Bilietus galima įsigyti Šiaulių kultūros centro kasoje 1 val. prieš renginį.
Dėl bilietų teirautis tel. +370 41 52 46 59, +370 41 52 56 89 arba e. p. kasa@siauliukc.lt.

Premjera! „Domino“ teatro spektaklis „Alkoholio biblija“
2021-11-17 18:00 | Šiaulių kultūros centras
Unikali DOMINO teatro premjera – apie tai ko, dar niekur kitur nesatę matę ir girdėję, bet esate ragavę… Apie uždraustą vaisių, amžinąją pagundą ir neišsenkantį įkvėpimo šaltinį… ALKOHOLĮ.
Išgirskite ir pamatykite, kas sieja graikų dievą Dionizą, Tomą Edisoną, Vincentą van Gogą ir Marijoną Mikutavičių. Kas iškelia į padebesius ir bloškia į tamsiausias gelmes. Kas pasaulio sukūrimo istorijoje vaidina ypatingą vaidmenį. Su Justinu Jankevičiumi ir Ramūnu Cicėnu arba Andriumi Žiurausku leiskitės į nepamirštamą kelionę po pasaulio gėrimų lobyną.
Interaktyvus šou „Alkoholio biblija“ – tai išskirtinis istorijų, pasakojimų, receptų ir nuotykių rinkinys. Nuo neatmenamų laikų svaiginantys gėrimai – neatsiejama žmonijos istorijos dalis, dirginanti mūsų nosis, gomurius ir protus nuo žmonijos atsiradimo. Talentingieji alkoholio guru Justinas Jankevičius, Ramūnas Cicėnas ir Andrius Žiurauskas šiame šou meistriškai ir šmaikščiai atskleis įdomiausius gėrimų istorijos faktus, nuotykius ir atradimus. O svarbiausia – tiek alkoholinių gėrimų žinovams, tiek jiems abejingiems tautiečiams įrodys, jog saikingas ir atsakingas alkoholio ragavimas gali įkvėpti didiems darbams. Spėkite pamatyti, kol ir mūsų dar neuždraudė.
Galimybių pasas yra privalomas!
Organizatorius VšĮ „Komedijos teatras“ (DOMINO teatras)
tel. 8 699 48891
el. p. akvilina@dominoteatras.lt

VMT spektaklis | Marti
2021-11-17 18:30 | Šiaulių dramos teatras
Režisierė – Gabrielė Tuminaitė
Dramaturgė – Paulina Pukytė
Scenografas – Vytautas Narbutas
Kostiumų dailininkė – Vilma Galeckaitė-Dabkienė
Kompozitorius – Faustas Latėnas
Šviesų dailininkas – Vaclovas Grinius

Skirtingų kartų Vilniaus mažojo teatro aktorių komanda kartu su režisiere Gabriele Tuminaite ir rašytoja Paulina Pukyte pristato kiekvienam nuo mokyklos suolo žinomo kūrinio – Žemaitės „Marčios“ – sceninę versiją. Spektaklio kūrėjai pateikia naują žvilgsnį į stereotipinėmis interpretacijomis apaugusį kūrinį ir jo personažus – Katrę, jos tėvą, Vingių Joną ir kitus. Ar tikrai šiuolaikinis moterų emancipaciją ir lygias galimybes šlovinantis pasaulis stipriai pasikeitė nuo Žemaitės aprašytojo? Spektaklyje atsispindi kūrėjų bandymai suprasti XIX a. vedybų, šeimos, meilės ir laimės sampratas ir palyginti jas su šiuolaikinėmis.
Mažojo teatro „Marčioje“ neišvysime kaimo buities iliustracijos. Tačiau Vytauto Narbuto sukurta personažų aplinka – apleisto stadiono liekanos – persmelkta ir sukežusių namų, ir vidinio išgverimo atmosferos. Spektaklis kupinas sceninės simbolikos ir apibendrinimų, sukuriančių kone siurrealistinę nuotaiką. Į Vingių namus atvykusi Katrė patenka į tikrą sapno košmarą, iš kurio, deja, išvaduos tik mirtis…
Šį Žemaitės apsakymą apie košmarą, kurį patiria jauna moteris, įklimpusi į Vingių šeimos pelkę, dauguma paskutinį kartą skaitėme (jei apskritai skaitėme) mokykloje. Mano ir mano kartos atveju tai buvo tarybiniais laikais, kai kasdienėje viešojoje aplinkoje beveik nesijautė lyčių nelygybės, tačiau namuose moteris žinojo „savo vietą“, o smurtas šeimoje, kuris tada vadinosi „tik buitinis konfliktas“ (neoficialiai taip vadinamas ir iki šiol), buvo laikomas privačiu žmonių reikalu, į kurį valstybė kištis neprivalo; apie psichologinį smurtą tada apskritai nebuvo kalbos, patyčios kaip reiškinys nebuvo net įvardintas, nebuvo kalbama ir apie feministinį požiūrį. Ir vis tiek Žemaitės aprašytas XIX a. gyvenimas atrodė archaika, „Marčios“ inscenizacijos buvo kostiuminė liaudies muilo opera, o dėl Katrės tragedijos ir tokios beviltiškos moters padėties kalta buvo jau pražuvusi socialinė santvarka. Bet šiandien matome, kad ši istorija taip pat ir apie mus, ir apie tai, kaip privaloma „pagrindinė visuomenės ląstelė“ gali sunaikinti žmogų, ir apie tai, kaip agresyvi, buka, inertiška masė suėda individą. Tai, kas vyksta „Marčioje“, vyko ir prieš 120, ir prieš 50 metų, sėkmingai vyksta ir dabar, patriarchaliniai papročiai ir įpročiai valdo, mąstymo ir elgesio inertiškumas klesti, dėl blogo vyro elgesio moteris vis dar kalta, neištekėti vis dar gėda, kitoks vertas patyčių vien dėl savo kitoniškumo, tik tyčiotis iš vieno dabar jau gali tūkstančiai, o armietiškas „dūchinimas“ apskritai yra tapęs bendravimo norma pačiose įvairiausiose gyvenimo sferose. Ar kas nors pasikeitė į gera? Galbūt mūsų požiūrio taškas?
Paulina Pukytė
Nesinorėjo iliustruoti Žemaitės kūrinyje minimo purvo, rūsčios buities. Juolab kad pati autorė nerašė realistiškai, veikiau rinkosi hiperbolizaciją. Apsakyme metaforiškai kalbama apie tai, kas vyksta žmonių galvose. Problemos slypi žmogaus nuostatose, radikalume, nenorėjime suprasti kito, pokyčių baimėje. Tai ir yra toji baisi buitis, kuri slegia veikėjus.
Gabrielė Tuminaitė
Spektaklio metu scenoje naudojami tabako gaminiai
Premjera – 2018 m. spalio 19 d.

Prancūzų ir amerikiečių sonatų vakaras
2021-11-18 19:00 | „Polifonijos” salė
Šiaulių kamerinėje salėje „Polifonija“ išgirsite įspūdingo grožio muzikinę programą, kurią atliks klarnetininkas Rimvydas Savickas ir pianistė Marija Mirovska. Tai – gerai žinomos publikai F. Poulenco ir C. Saint-Saenso sonatos, kartu su pakankamai retai atliekamu Bernsteino opusu. Šio vakaro premjerinis kūrinys Šiauliuose – Aarono Coplando sonata, kuri originaliai buvo parašyta smuiko ir fortepijono duetui, bet vėliau aranžuota paties kompozitoriaus ranka klarnetui ir fortepijonui. Programoje „Prancūzų ir amerikiečių sonatų vakaras“ išgirsite subtilų ir daugiaspalvį klarneto ir fortepijono garsų dueto grožį. XX-ojo amžiaus muzikoje, visokeriopai sąveikauja praeitų epochų stiliai: nuo romantinių melodijų Saint-Saenso sonatose iki neobarokinių ir folklorinių skambesių Coplando muzikoje.

Koncerto programa:
C. Saint-Saëns. Sonata klarnetui ir fortepijonui, op. 167, Es-dur
F. Poulenc. Sonata klarnetui ir fortepijonui, FP 184
A. Copland. Sonata klarnetui ir fortepijonui
L. Bernstein. Sonata klarnetui ir fortepijonui
Koncertą atliks:
Rimvydas Savickas (klarnetas)
Marija Mirovska (fortepijonas)

Bilietų kaina 7€ ir 5 € (su nuolaida)
Nuolaida taikoma moksleiviams, studentams, senjorams ir neįgaliems pateikus pažymėjimą.
Bilietus galite įsigyti Polifonijos kasoje (Aušros al. 15) ir visose Ticket Market kasose.
Bilietų rezervacija telefonu: (8 41) 52 52 07

Anželikos Cholinos šokio teatras: ANA KARENINA
2021-11-18 19:00 | Šiaulių dramos teatras
Režisierė-choreografė – Anželika Cholina
Scenografas – Marijus Jacovskis
Kostiumų dailininkas – Juozas Statkevičius

„Ana Karenina” – tai spektaklis legenda. Nuo premjeros, kuri įvyko 2010 m. a|ch teatre, “Ana Karenina” nuėjo išties netrumpą ir įsimintiną kelią. Suvaidinta daugiau nei 100 spektaklių.
Pelnydamas nuoširdžias žiūrovų simpatijas, šis spektaklis paliko neišdildomą žymę visos Lietuvos šokio teatro scenoje. 2011 metais spektaklio choreografė įvertinta „Auksiniu scenos kryžiumi”, o žiūrovams “Ana Karenina” tapo galimybe vis naujai išgyventi didžią ir trapią meilės istoriją, pažadinančią net santūriausio žmogaus jausmus. Ištikimiausi spektaklio žiūrovai ateina išgyventi šią istoriją vis iš naujo, 4-5 ar net šeštą kartą.
L. Tolstojus, rašydamas romaną “ANA KARENINA”, pirmąkart prabilo apie moters teisę į laimę ir apie tai, kad moteris neturi tapti vyro savimeilės ir pasitenkinimo įrankiu, bet tai tik viena iš temų, kurias choreografė Anželika Cholina nagrinėja savo 2-jų dalių to paties pavadinimo šokio spektaklyje.
“Sutikusi Klaipėdos muzikinio teatro baleto solistę Beatą Molytę supratau – tai mano Ana” – pasakoja A. Cholina, kurią pagrindinio vaidmens balerinos atradimas paskatino statyti šį spektaklį.
Spektaklio scenovaizdį kūrė scenografas Marijus Jacovskis, o kostiumus ir grimą – Juozas Statkevičius, tad spektaklis žiūrovams palieka itin didelį estetinį pasitenkinimą.
Spektaklio muzika – kompozitoriaus Alfredo Šnitkės kūriniai. Šio kompozitoriaus kūryba labai įvairi, gili, perteikianti daugybę emocijų, todėl ji puikiai tinka visoms spektaklio scenoms.
“Kurdama aš nesiekiu įrėminti savo spektaklių kuriame nors žanre, man įdomu kurti patį gyvenimą scenoje. Pilną, daugiasluoksnį gyvenimą, apie kokį kalba L. Tolstojus savo romane “Ana Karenina”. Jame jis supina tiek daug, kad galima pasimesti, kaip prieš patį gyvenimo sudėtingumą. Aš stengiausi išgryninti tai, kas man pasirodė svarbu ir kas egzistuoja dabartiniame laike” – pasakoja A. Cholina.

Koncertas "Dviese gondoloje! Jau 15 metų"
2021-11-19 18:00 | Šiaulių kultūros centras
Pristatome kūrybinės draugystės ir kelionių įkvėptą turą per Lietuvą!
Dviese Gondoloje. Jau 15 metų!
Dalyvauja:
Liudas Mikalauskas (bosas)
Egidijus Bavikinas (tenoras)
Beata Vingraitė (pianinas)
Liudas Mikalauskas ir Egidijus Bavikinas jau 15 metų yra vienas mylimiausių duetų Lietuvoje!
Kur tik jie nuvyksta, ten iš karto gimsta šventė! Jų nepaprastas gebėjimas bendrauti su publika, subtilus humoro jausmas sukuria betarpišką atmosferą, kuri kiekvienam žiūrovui leidžia pasijusti koncerto dalimi – ploti, dainuoti, šokti ir nubraukti juoko ašarą kartu su mylimais dainininkais. Neseniai uždainavus Venecijoje garsiąją „O sole mio“ ir pamačius, kaip publika yra pasiilgusi jų atliekamų dainų, atlikėjai nusprendė ryžtis ir 15 metų bendro dainavimo proga pakeliauti po Lietuvą. Nepraleiskite progos apsilankyti neužmirštamame vakare, kartu su šmaikščiųjų scenos bičiulių dainomis bent mintimis paplaukioti Venecijos kanalais, grožėtis lietuviškomis dainomis, įspūdingiausiais operetės duetais.
Jei norite šauniai praleisti laiką, šis vakaras kaip tik Jums!
Galimybių pasas yra privalomas!
Organizatorius VšĮ „Liudo Mikalausko koncertai“

„HUMORO KLUBAS“ su nauju turu „SU VISAIS PADAŽAIS“
2021-11-19 19:00 | Šiaulių arena
Per praėjusius porą metų apvažiavę visą Lietuvą, „Humoro klubo“ komikai pagaliau pradeda naują turą „Su visais padažais“. Kaip galima spėti iš pavadinimo – čia bus visko, bet daugiausiai – juoko.
Kviečiame!
Tradiciškai į sceną lips:
Paulius Ambrazevičius
Mantas Bartuševičius
Vaidotas Šiožinis
Dominykas Klajumas
Durys: 18:00
Pasirodymas: 19:00
Norime apsaugoti Jus ir apsisaugoti patys, dėl to renginyje būtinas Galimybių pasas. Įsigiję bilietą patvirtinate, kad renginio dieną turėsite galiojantį Galimybių pasą.
N16. Informacija gali daryti neigiamą poveikį nepilnamečiams.
Pagrindinė renginio informacija
Renginio trukmė: ~2 val.
Pertrauka: yra
Nemokamai: vaikai nemokamai neįleidžiami / N-16
Nuolaidos: netaikomos
Neįgalieji: su vežimėliu gali lankytis nemokamai, bet turi būti lydintis asmuo su bilietu
Organizatorius: Viešoji įstaiga „Juoko kalvė”
GALIMYBIŲ PASAS: PRIVALOMAS. Daugiau informacijos gpasas.lt

Koncertas „Giesmė mus kelia ir gaivina“, skirtas šv. Cecilijos, chorų globėjos, dienai paminėti
2021-11-20 15:00
Lapkričio 20 d. 15 val. Šiaulių šv. Jurgio bažnyčioje (Kražių g. 17) vyks koncertas „Giesmė mus kelia ir gaivina“, skirtas chorų globėjos šv. Cecilijos dienai paminėti.
Dalyvauja Šiaulių kultūros centro kamerinis choras „Bičiuliai“ (meno vadovė Rita Daukantaitė, koncertmeisteris Maksas Perepečkinas), Šiaulių kultūros centro kamerinis choras „Vasara“ (vadovas Kornelijus Luotė, koncertmeisteris Maksas Perepečkinas) ir Šiaulių rajono savivaldybės kultūros centro mišrus choras „Ventus“ (meno vadovė Hana Mockienė, koncertmeisterė Danutė Streckienė).
Galimybių pasas yra privalomas.
Į renginį reikalinga išankstinė registracija.
Galima užsiregistruoti ir renginio vietoje.
Renginys bus filmuojamas ir fotografuojamas.
Organizatorius Šiaulių kultūros centras

Renginys nemokamas

Inga Jankauskaitė "Tau ir man"
2021-11-20 19:00 | Šiaulių arena
Talentingoji aktorė ir atlikėja Inga Jankauskaitė su romantišku koncertiniu turu „Tau ir Man“ atvyksta į Šiaulius.
Svajingu rudens laikotarpiu, lapkričio 20 –ąją 19 val. laukiame Jūsų išskirtinai jaukiame, nuoširdžiame ir labai pasiilgtame Ingos Jankauskaitės koncerte.
Kartu su grupe aktorė, TV laidų vedėja ir atlikėja surengs koncertą, kuriame netrūks gyvos muzikos, gyvenimiškos patirties ir Ingos subtilaus humoro.

Laiko patikrinta komedija „Kapinių klubas“
2021-11-22 18:00 | Šiaulių kultūros centras
„Kapinių klubas“ – tai spektaklis apie moteris, apie jų jautrią ir tvirtą draugystę, apie troškimą gyventi ir mylėti bei amžiną gyvenimo ir mirties prasmės ieškojimą. Čia per rimtas temas kalbama apie aistrą ir meilę gyvenimui. Trijų vienišų moterų gyvenimas yra kupinas juoko, ašarų, pykčio ir susitaikymo. Pagrindinius vaidmenis kuria gerai žinomos aktorės: Eglė Gabrėnaitė, Nijolė Narmontaitė ir Elvyra Piškinaitė. Prie jų prisijungia Kristina Andrejauskaitė ir Algirdas Latėnas arba Vytautas Taukinaitis.
Prieš keletą metų trys moterys palaidojo savo vyrus. Skaudžioje akistatoje su mirtimi jas jungia bendras netekties ir vienišumo jausmas. Jos dažnai kartu geria arbatą ir kiekvieną mėnesį eina į kapines aplankyti buvusių vyrų. Ši savotiška tradicija vienai iš moterų jau seniai tapo gyvenimo prasmės šaltiniu. Atsisakyti savo jausmų velioniui vyrui – tai išduoti pačią save. Tuo tarpu jos draugei lankymasis kapinėse tėra savotiškas formalumas. Priešingai nei bičiulė, ji siekia ir toliau mėgautis gyvenimu, todėl aktyviai ieško naujo vyro. O trečioji yra kankinama didelių abejonių. Jos širdis tokia didelė, kad užtektų vietos ir mirusiam vyrui, ir galbūt naujai meilei. Tose pačiose kapinėse ji sutinka našlį, atėjusį aplankyti savo žmonos kapo. Regis, vienatvė įgriso abiem. Pažintis pamažu perauga į gražų romaną. Bet kaip į tai reaguos draugės?
„Kapinių klube“ tikrai neteks nuobodžiauti. Nors tema gana rimta, spektaklis nebus nei liūdnas, nei niūrus, o tiksliau bus pilnas ir juoko, ir ašarų.
Režisierius – Algirdas Latėnas
Scenografas – Gintaras Makarevičius
Kostiumų dailininkė – Sandra Straukaitė
Kompozitorius – Faustas Latėnas
Choreografas – Jurijus Smoriginas
Vaidina: Eglė Gabrėnaitė, Nijolė Narmontaitė, Elvyra Piškinaitė, Kristina Andrejauskaitė ir Algirdas Latėnas.
Trukmė: 3 val. (1 pertrauka)
Galimybių pasas yra privalomas.
Organizatorius VšĮ „Žiūrovų teatras“

D. Matvejev nuotr.

Premjera! Dviejų dalių komedija „Principas“ (rež. Kristina Kazlauskaitė)
2021-11-24 18:00 | Šiaulių kultūros centras
Iš principo visi turi principus. Iš principo – principai yra svarbu. Visais laikais. Buvo, yra ir, turbūt, bus. Kartais tie principai virsta absurdiškai komiškomis situacijomis ir išprovokuoja dramatiškus konfliktus. Ypač – riboti, buki, beprasmiški, ne vietoje ir ne laiku. O ten, kur prasideda žmonių santykiai, na, patys suprantate… atsiranda tinkama erdvė emocijų amplitudei – nuo meilės iki neapykantos, pavydo ir kilnumo, nuoširdumo ir pozos, esmės ir smulkmeniškumo. Ir, štai, komedija virsta tragedija…
„Bet iš principo viskas baigsis gerai, šviesiai ir su viltimi“, – apie savo naujausią darbą sako aktorė Kristina Kazlauskaitė. „Principas“ – jos režisūrinis bandymas į didžiąją sceną kūrybiškai perkelti ir sujungti dvi rusų klasiko Antono Čechovo vienaveiksmes humoreskas „Meška“ ir „Piršlybos“. „Gal kišu nosį ten, kur man nederėtų. Bijau, drebu, bet kišu“, – besiruošdama premjerai jaudinasi K. Kazlauskaitė.
A. Čechovo ankstyvoji kūryba ne taip dažnai buvo statoma Lietuvos teatruose, tačiau ji išlieka aktuali, ironiška, joje atpažįstamos žmonių ydos, tuščios ambicijos ir kvailų principų susikirtimas su tikrove. „Ar jums atrodo, kad gyvenimas pasikeitė? O mūsų principai? Taigi viskas – tas pats! Keičiasi sistemos, technologijos, bet žmogus myli ir nekenčia, juokiasi ir verkia lygiai taip pat. Teatras mums leidžia į tai pažvelgti aštriau, ironiškiau ir kai kurias žmonių charakterio savybes išryškina iki absurdo“, – dalinasi mintimis K. Kazlauskaitė.
Nusiteikite 130 savo gyvenimo minučių praleisti, iš principo, su šypsena.
Režisierė Kristina Kazlauskaitė
Pagrindinius personažus kuria profesionalūs ir žinomi Lietuvos teatro aktoriai
Andrius Kaniava,
Gediminas Storpirštis,
Redita Dominaitytė.
Veiksmas: iš principo rudenį ir pavasarį
Trukmė: iš principo dvi dalys po 55 min. Pertrauka be jokių principų neįskaičiuota, bet neišvengiama (kad aktoriai pasikeistų rūbą).
——————————————————————————————————–
Būkit principingi – įsigykit bilietą ir įrodykite sau, kad sveikas humoras dar niekam nepakenkė ir ketvirtas kartas nemeluos – spektaklį pavyks pamatyti!
Galimybių pasas yra privalomas!

Spektaklis vaikams „Prunelijaus sapnas“
2021-11-26 11:00
Kelmės mažojo teatro spektaklis vaikams „Prunelijaus sapnas“ pagal O. Jautakę.

Šiaulių kultūros centro Rėkyvos kultūros namai (Energetikų g. 7)

Lapkričio 26 d. 11 val.

„Prunelijaus sapnas” unikalus tuo, kad skirtingo amžiaus žiūrovai, jį mato ir supranta skirtingai. Mažieji žiūrovai, kartu su spektaklio personažais kartu patiria įvairiausius jausmus, išgyvena geras ir blogas emocijas, svajoja, fantazuoja ir kartu keliauja į pasaką. Suaugusieji spektaklyje atpažins savo gyvenimo problemų paraleles ir linksmai leis laiką.
Režisierius – Algimantas Armonas
Dailininkas, scenografas – Evaldas Jasiūnas
Muzikos autorė – Austėja Gendvilaitė
Šviesų dalininkas – Julius Kančiauskis
Trukmė – 50 min.
Kelmės mažasis teatras buvo įkurtas 1991 m. režisieriaus Algimanto Armono, 2006 m. teatrui suteiktas profesionalaus teatro statusas. Teatro trupę sudaro 9 aktoriai, repertuare rodomi 8-10 įvairaus žanro (dramos, komedijos, pasakos, baladės, miuziklai) spektakliai.
Teatro spektakliai yra apdovanoti Boriso Dauguviečio premijomis ir kitais Lietuvos teatro apdovanojimais. Teatras gausiai gastroliuoja Lietuvoje ir užsienyje, dalyvauja nacionaliniuose ir tarptautiniuose teatro festivaliuose. Organizuoja tarptautinį teatro festivalį „Kelmės scena“, teatro festivalius vaikams.
Į spektaklį reikalinga išankstinė registracija ir galimybių pasas.
Visa XII respublikinio mėgėjų teatrų festivalio „Pulsas“ programa čia.
